**Pôstny modlitebný týždeň**, BA Leg., 29.3. 2023, 18.00, ES: 315, 89, 422;

Žalmy: 42, 2 – 3; 63, 2; 143, 6

**Ján 19, 28:***„Potom vidiac, že je už všetko dokonané, aby sa naplnilo Písmo, povedal Ježiš:* ***Žíznim!****“*

**Milí bratia a milé sestry!**

Žijeme v krajine, kde nikto, alebo len málokto pozná skutočný smäd. – Taký smäd, aký zažije človek na púšti, keď už dlho nepije. Ústna dutina je úplne vysušená a jazyk sa prilepí na podnebie úst, takže nemôžete ani poriadne hovoriť. Hlava bolí, celé telo je prehriate, pretože sa v ňom už netvorí dostatok potu.

Môžeme predpokladať, že Ježiš mal na kríži takýto skutočný smäd. Od svojho zajatia pred mnohými hodinami nič nepil. Keď ho doviedli na Golgotu, pred ukrižovaním Mu chcú mu dať vypiť omamný nápoj – víno zmiešané so žlčou, ale keď ochutnal, nechcel ho piť (Mt 27, 33 – 34); odmieta liek proti bolesti. Keď visel na kríži, trápil Ho príšerný smäd; volá: *„Žíznim!“* **Smäd bol jedným z mnohých utrpení, ktorými Ježiš pre nás prešiel na kríži.** Súcitná duša mu podáva k ústam špongiu namočenú v octovej vode, v onej dobe bežnom osviežujúcom nápoji poľnohospodárskych robotníkov. Pán tak zažíva malé zmiernenie svojho smädu.

Ježiš by aj toto utrpenie znášal ticho a bez sťažností, keby to bola Otcova vôľa. Ale tak to nebolo. **Evanjelium výslovne hovorí Ježišovom smäde, aby sa naplnili Písma.** Sväté texty SZ predpovedali smäd trpiaceho Mesiáša, ako aj spôsob, akým bude tento smäd uhasený. To sa teraz malo naplniť na kríži. V Ž 69, 22bc sa hovorí: *„Keď som bol smädný, napájali ma octom.“* A v Ž 22, 16b: *„Jazyk sa mi k ďasnám prilepil.“*

Pripomeňme, že 22. žalm je slávny žalm o Kristovom utrpení. Začína slovami: „Bože môj, Bože môj – prečo si ma opustil?“ Bolo to 4. slovo na kríži, modlitba – volanie o pomoc v najväčšej núdzi. Aj **5. slovo na kríži: *„Žíznim!“***, o ktorom dnes uvažujeme, **možno vnímať ako takéto volanie o pomoc.**Ak ho spojíme 4. slovom na kríži, Ježiš sa nesťažuje len na smäd svojho tela, ale aj na smäd svojej duše. **Ježiš na kríži nie je smädný len po vode, ale aj po Bohu.** **Nechýba Mu len osvieženie, chýba mu predovšetkým blízkosť nebeského Otca.** *„Bože môj, Bože môj, prečo si ma opustil? Žíznim*! – som smädný po Tebe!"

V Biblii môžeme na mnohých miestach čítať o smäde, a to tak o smäde tela, ako aj o smäde duše. Izraelci boli na púšti veľmi smädní a už plánovali vzburu proti Mojžišovi; potom zažili, že ich Boh zázračne napojil vodou zo skaly. A prorok Ámos ohlásil smäd – nie však nie po vode, ale po Pánovom slove (8, 11). Tak **ako telo potrebuje vodu, duša potrebuje Božie slovo**, Božiu istotu a Božiu blízkosť. Ak oboje chýba, človek je v nesmiernej núdzi – podobne ako náš Pán na kríži.

**Pamätajme na ovocie, pre ktoré bol Ježiš opustený Otcom: aby sme my hriešnici boli ušetrení toho, že nás Boh opustí.** To sa teraz potvrdzuje 5. slovom kríža. Smäd Pána spolu so všetkými ostatnými Jeho mukami spôsobuje, že **smäd našich duší po Bohu nezostáva neuhasený. Každý človek má** takýto **smäd po Božej blízkosti, aj keď si takýto smäd nechce priznať.** Niektorí ľudia sa ho snažia ignorovať, ale stále ich trápi. Ďalší sa tento smäd snažia uhasiť náboženstvom, ktoré vytvoril človek – meditáciami alebo rituálmi; ale to onen smäd nemôže uhasiť. Niektorí hľadajú pomoc v Božom slove, ale pozornosť venujú len zákonu – prikázaniam, „Budeš!“ a „Nebudeš!“; ani tam však nenachádzajú Božiu blízkosť, ale len Boha, ktorý sa v hneve odvracia od hriešnika. Túžba je tu stále a je veľmi veľká. Autor **Žalm**u **42** ju vo v. **2 – 3** opísal takto: *„Ako jeleň dychtí po vodných bystrinách, tak dychtí duša moja po Tebe, ó, Bože! Duša mi žízni po Bohu, po živom Bohu, kedy pôjdem a uzriem Božiu tvár?“* Alebo autor **Žalm**u **63** vo **v. 2** vyznáva: *„Bože, Ty si môj Boh, je Teba hľadám; po Tebe žízni moja duša. Po Tebe prahne moje telo ako zem suchá a bez vody vyprahlá.“* Alebo autor **Žalm**u **143** vo **v. 6** vraví: „*K Tebe vystieram svoje ruky; k Tebe svoju dušu ako vyprahnutú zem.“*

**Pomoc prichádza z tých istých úst, z ktorých vyšli slová: „*Žíznim!“*** Tie isté ústa prisľúbili aj: „Blahoslavení, ktorí lačnia a žíznia po spravodlivosti, lebo oni nasýtení budú“ (Mt 5, 6). Nejde tu o spravodlivosť, ktorú sľubuje Boží zákon zbožným ako odmenu za ich dobré skutky, ale o spravodlivosť viery – spravodlivosť, ktorú Boh z milosti sľubuje všetkým, ktorí veria v Krista a dôverujú Jeho obeti na kríži. Jeho evanjelium je prameňom, z ktorého pramení táto spravodlivosť. Tu sa trvalo hasí náš smäd po Bohu. **Ústa, ktoré na kríži zvolali: *„Žíznim!“*, zároveň prisľúbili: *„Kto by však pil z vody, ktorú mu ja dám, nebude žízniť naveky“*** (J 4, 14). A: *„Kto verí vo mňa, nikdy nebude žízniť“* (J 6, 35). A: *„Ak niekto žízni, nech príde ku mne a napije sa“* (J 7, 37). S Ježišovým príchodom na svet a Jeho obeťou na kríži sa začína napĺňať, čo prorokoval prorok Izaiáš: *„Nebudú lačnieť ani žízniť, neraní ich horúčava ani slnce, lebo ich poženie ten, čo sa zľutováva nad nimi, povedie ich popri prameňoch vôd“* (Iz 49, 10).

**„*Žíznim!“*, zvolal Pán Ježiš na kríži. Prežíval muky telesného i duchovného smädu. Stalo sa to preto, aby bol uhasený náš smäd po Bohu.** Tento smäd bude skutočne uhasený, keď prídeme k prameňu živej vody – k nášmu Pánovi a Spasiteľovi Ježišovi Kristovi a jeho evanjeliu. **On je tou skalou, z ktorej nám nebeský Otec zázračne dáva prúdiť vodu na púšti tohto života – vodu, ktorá natrvalo uhasí náš smäd.** Už nemusíme žízniť po Božej blízkosti, pretože Boh nám je v Ježišovi veľmi blízko a zostane nám blízko naveky. Amen.

Použitím myšlienok M. Kriesera: **Martin Šefranko, evanjelický a. v. farár**

**BA, Legionárska 6 – zb. sieň, streda, 29. 3. 2023 o 18.00 h**

**Pôstny modlitebný týždeň**

1. **Pieseň 315**

2. Modlitba

3. Čítanie z Písma sv.

4. **Pieseň 89**

5. Výklad Písma sv.

6. Modlitebná chvíľa (na záver Otčenáš).

7. Požehnanie

8. **Pieseň 422**